钦定古今图书集成/方舆汇编/职方典/第1282卷 > 《濂溪故里图说》前人
## 钦定古今图书集成/方舆汇编/职方典/第1282卷 > 《濂溪故里图说》前人

州西一十五里有砦。乡人所筑以避寇乱者，俗呼为
安心寨，其麓周氏家焉。右龙山，左豸岭，冈垄丘阜，拱
揖环合。世传有五墩绕宅，若五星然，世久为乡人所
没，今仅存其一。濂溪先生生于此山之西，石壁有古
刻二大字曰：“道山。”下有石窦，深广不可穷。有泉溢窦
而出者，濂溪也。清冷莹彻，如飞霜喷玉。大旱不涸，积
雨不溢，莫知其来之所自。知州方进刻其上曰“圣脉”，
故人呼为“圣脉泉。”泉之上为有本亭，迤东为风月亭。
沿流而东，为濯缨亭，又东为故居，家庙在焉，先生子
孙居之。又东为大富桥，先生幼钓游其上，濯缨而乐
之，即其地也。